Vervaardigers kom op dreef
JY LEES NOU Vervaardigers kom op dreef
Nuusbrokkies Julie 2020.
Volkswagen Suid-Afrika berig dat sy voertuigaanleg op Uitenhage terug is op volle produksie. Volkswagen het die aantal werkers in die fabriek sedert 4 Mei begin meer maak – onder die streng toesig van gesondheidsinspekteurs.
Alle werknemers wat nie fisiek by die aanleg hoef te wees nie, werk egter waar moontlik steeds van die huis af.
Werkers op die aanlegvloer móét te alle tye ’n masker dra, en 20 t handreiniger is aangeskaf sodat werknemers hulle hande kan ontsmet.
Nissan se Rosslyn-aanleg het sy deure op 1 Junie heropen, maar het kort vóór daardie datum die Gautengse premier, David Makhura, en sy afvaardiging ontvang om Nissan se veiligheidsmaatreëls rakende die virus aan die premier te verduidelik. “Ons is geweldig bly om alle Covid-19-inspeksies te slaag en ons sien uit om ons werknemers terug te verwelkom” het Mike Whitfield, voorsitter van Nissan Afrika, by die geleentheid gesê.
Toyota het versigtig tot die mark toegetree deur sy arbeidsmag tot net onder 50% te verlaag toe vlak 4 van die inperking in werking getree het. Die maatskappy laat sy werknemers nou stadig terugkeer en elkeen word ondersoek vir enige tekens van Covid-19.
Teen druktyd was Toyota se mikpunt om produksie by sy Prospecton-aanleg in Durban tot 75% op te stoot. “Ons leer uit die geskiedenis dat krisisse soos dié die wêreld onherroeplik verander. Sake gaan nooit weer dieselfde wees nie, maar ons sal daarby aanpas” sê Andrew Kirby, grootbaas van Toyota Suid-Afrika.
Meer oor: covid 19-virus| nuus| weg ry sleep julie 2020